Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat Sudan (AKT-EU/2141/97/lopull.)

AKT-EU-edustajakokous, joka

kokoontui Brysselissä 17. 20. maaliskuuta 1997,

palauttaa mieliin aikaisemmat päätöslauselmansa Sudanin ihmisoikeusloukkauksista,

A. toteaa, että Sudanissa vallitsee edelleen sisällissota, joka tällä hetkellä kiihtyy hälyttävästi, ja on hyvin huolestunut siitä, että tämä tapahtumien käänne aiheuttaa väkivaltaisuuksia yhteisöissä Sudanin eteläosissa, Jibalan Nubah -vuorten alueella, Sinisen Niilin eteläpuolella ja Bahr El Ghazalin pohjoisosissa sekä Itä-Sudanissa, ja että väkivaltaisuudet ovat yleisesti ottaen seurausta alueen yhä vakavammista jännitteistä ja koko Afrikan sarven epävakaasta tilanteesta,

B. on huolestunut siitä, että Sudanin viranomaiset vaikeuttavat usein pääsyä sodan runtelemille alueille Jibalan Nubah -vuorilla, Ylä-Niilillä, Bahr El Ghazalissa ja Sinisellä Niilillä, joissa tarvitaan erittäin kipeästi säännöllistä humanitaarista apua,

C. on syvästi huolestunut siitä, että tämä humanitaarinen kriisi pahenee entisestään tulevien kuukausien aikana ja on tietoinen Yhdistyneiden kansakuntien esittämästä vetoomuksesta 120 miljoonan dollarin hätäavun toimittamiseksi sodan uhriksi joutuneiden lähes 4,2 miljoonan hätäsiirtolaisen auttamiseksi, jotka taistelevat kroonista aliravitsemusta ja uudelleen hälyttävällä vauhdilla leviäviä tartuntatauteja vastaan,

D. on syvästi huolestunut Islamilaisen kansallisrintaman (FNI) joukkojen summittaisista ilmaiskuista siviilikohteisiin Khartumissa,

E. on huolestunut siitä, että taistelujen kiihtyminen pahentaa edelleen Sudanin jo valmiiksi katastrofaalista ihmisoikeustilannetta sekä siitä että hälyttävät raportit kertovat Sudanin poliisikoneiston suorittamista hallituksen vastustajien joukkopidätyksistä mielivaltaisten ja laittomien turvallisuustoimenpiteiden varjolla ja kidutuksista salaisissa pidätyspaikoissa, joita ei ole virallisesti tunnustettu, mutta jotka on avattu uudelleen ja joita kutsutaan "aavetaloiksi",

F. toistaa vakaumuksensa siitä, että IGADin esittämä rauhanaloite on tällä hetkellä ainoa mahdollinen tie saada aikaan oikeudenmukainen ja rauhanomainen ratkaisu tälle kriisille, sillä aloite perustuu itsemääräämisoikeuden ja valtion ja kirkon erillisyyden periaatteisiin, mutta Khartumin FNI-hallitus vaikeuttaa järjestelmällisesti tätä prosessia,

G. on tietoinen siitä, että Kansainvälinen valuuttarahasto on parhaillaan sulkemassa Sudania rahoitustoimiensa ulkopuolelle, koska se ei ole pystynyt uudistamaan talouttaan ja maksamaan riittävässä määrin takaisin 1,7 miljardin arvosta erääntyviä luottojaan,

H. on tietoinen siitä, että Khartumin FNI-hallitus yrittää kiivaasti panna Sudanin demokraattisen kansallisryhmittymän (RND) ja FNI:n henkitoreissaan olevan diktatuurin välinen sisällissota ulkoisten tekijöiden syyksi tarkoituksenaan harhauttaa kansainvälistä mielipidettä,

I. muistuttaa, että vuoden 1989 vallankaappauksesta lähtien vallassa ollut islamilainen hallinto on kieltänyt poliittiset puolueet, ammattijärjestöt ja poliittiset kokoukset,

J. muistuttaa lisäksi, että Yhdistyneiden kansakuntien ihmisoikeuskomissio Genevessä se on jo viimeiset neljä vuotta tuominnut Sudanin hallituksen,

K. on huolestunut Yhdistyneiden kansakuntien ihmisoikeuskomission erityislähettilään Sudanin ihmisoikeustilannetta koskevasta raportista ja etenkin pakolaisleireistä, ihmisten katoamisista aseellisten selkkausten tapahtuma-alueilla ja kärsimyksistä, jota tämä kaikki väestölle aiheuttaa;

1. On pahoillaan siitä, että Sudanin hallitus syyllistyy tiettyjen Afrikan sarven valtioiden suvereeniuden ja alueellisen koskemattomuuden loukkauksiin ja vaarantaa näin koko alueen turvallisuuden;

2. Kehottaa uudelleen kaikkia sotaakäyviä osapuolia sopimaan tulitauosta ja lopettamaan kaikki hirmuteot ennen neuvottelupöytään asettumista kansainvälisen yhteisön vaatimusten mukaisesti;

3. Tuomitsee Sudanin hallituksen asenteen, jolla se estää humanitaarisen avun toimittamisen Jibalan Nubah -vuorten ja muiden alueiden asukkaille, ja pyytää Yhdistyneitä kansakuntia vaatimaan hallitukselta, että se takaa välittömästi humanitaaristen järjestöjen ja "Operation Lifeline Sudanin" pääsyn kyseisille alueille;

4. Tuomitsee FNI-hallituksen naapureitaan kohtaan esittämät perusteettomat ja pahansuovat syytökset koskien kiistaa, joka on ainoastaan hallituksen ja RDN:n välinen sisäinen asia;

5. Pyytää Euroopan unionia ja sen jäsenvaltioita vastaamaan välittömästi UNDHA:n vetoomukseen 120 miljoonan dollarin hätäavun toimittamiseksi Sudaniin;

6. Vaatii kiireellisesti kaikkien sellaisten poliittisten vankien välitöntä vapauttamista, joita ei syytetä rikoksesta ja joiden asiaa ei ole viety viipymättä oikeuteen;

7. Tuomitsee sodan osapuolien harjoittaman lasten pakkovärväyksen ja Sudanin hallituksen siviilikohteisiin kohdistamat pommitukset;

8. Kehottaa Sudanin hallitusta ja muita selkkauksen osapuolia kunnioittamaan kansainvälistä humanitaarista oikeutta ja ihmisoikeuksia, lopettamaan pakkovärväyksen, siviilikohteisiin ja taisteluiden ulkopuolisiin ihmisiin kohdistetut hyökkäykset sekä muut erotuksetta harjoitetut väkivaltaisuudet;

9. Tuomitsee ehdottomasti Sudanin hallituksen, koska se ei ole noudattanut OAU:n riita-asioiden ratkaisujärjestelyn keskuselimen määräyksiä eikä Yhdistyneiden kansakuntien turvallisuusneuvoston päätöslauselmia 1044, 1054 ja 1070, joissa Sudania kehotetaan luovuttamaan Etiopialle kolme Egyptin presidentti Mubarakin murhayritykseen 26. kesäkuuta 1995 osallisiksi epäiltyä;

10. Pyytää Sudanin hallitusta toimimaan laajassa yhteistyössä Yhdistyneiden kansakuntien lasten oikeuksien komission, nykyisiä orjatyömuotoja käsittelevän YK:n työryhmän sekä YK:n erikoislähettilään kanssa, jonka tehtävänä oli laatia raportti Sudanin ihmisoikeustilanteesta, niissä tutkimuksissa, joita kyseiset elimet tekevät Sudanin ihmisoikeusloukkauksista;

11. Kehottaa Euroopan unionia tukemaan rahallisesti Yhdistyneitä kansakuntia, jotta YK:n ihmisoikeuskomission 8. maaliskuuta 1995 hyväksymä päätöslauselma 1995/97, jossa pyydetään lähettämään ihmisoikeustarkkailijoita parempaa tiedonkulkua ja arviointia edistäviin paikkoihin, voitaisiin panna täytäntöön nopeasti ja tehokkaasti, sekä edistämään Sudanin ihmisoikeustilanteesta tehtyjen raporttien puolueetonta tarkistamista;

12. Pyytää Kansainvälistä valuuttarahastoa asettamaan määräämänsä talousuudistuksen täytäntöönpanon ennakkoedellytykseksi sen, että Sudanin hallitus vähentää huomattavasti turvallisuus- ja puolustusmäärärahojaan, ja kehottaa Kansainvälistä valuuttarahastoa ja Afrikan kehityspankkia olemaan myöntämättä Sudanille minkäänlaisia etuisuuksia niin kauan, kun Sudan ei noudata OAU:n ja Yhdistyneiden kansakuntien turvallisuusneuvoston vaatimuksia ja lopeta törkeimpiä ihmisoikeusloukkauksia;

13. Kehottaa IGADia pitäytymään periaatejulistuksessaan tulevien poliittisten neuvottelujen aikataulun ja suurten linjojen laatimiseksi, vaikka mahdollisuudet oikeudenmukaisen ja kestävän rauhan aikaansaamiseksi neuvotteluteitse näyttävätkin vähäisiltä;

14. Pyytää IGAD-maita tutkimaan välittömästi eri mahdollisuuksia Sudanin kansalaisyhteiskunnan edustajien ottamiseksi mukaan tuleviin rauhanaloitteisiin, erityisesti sellaisten edustajien, jotka osallistuvat rauhan- ja sovittelualoitteisiin yhteisötasolla;

15. Tukee Yhdistyneiden kansakuntien päätöslauselman 1070 täytäntöönpanoa, jossa kielletään kaikkia Sudanissa rekisteröityjä taikka Sudan Airwaysin hallussa pitämiä, vuokraamia tai käyttämiä tai sen nimissä hallussa pidettyjä, vuokrattuja tai käytettyjä lentoaluksia nousemasta muiden valtioiden alueelta, laskeutumaan muiden valtioiden alueille tai lentämään muiden valtioiden ilmatilassa, sekä määrätään ulkomailla olevien Sudan Airwaysin toimistojen sulkemisesta;

16. Kehottaa kansainvälistä yhteisöä jatkamaan Sudanin hallitusta vastaan asettamiaan pakotteita ja Euroopan unionia olemaan jatkamatta kehitysyhteistyötään niin kauan, kun Sudanin hallitus ei lopeta ihmisoikeusloukkauksia ja häiritsee edelleen humanitaarisen avun toimittamista kokonaisille oman maansa väestöryhmille;

17. Kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, OAU:lle, Yhdistyneille kansakunnille, UNDP:lle, Kansainväliselle valuuttarahastolle, Afrikan kehityspankille ja Sudanin hallitukselle.